Knight and Day

Knight and Day (Gau eta egun euskaraz) James Mangold estatubatuarrak zuzendutako akzio eta komedia film bat da, agente sekretuen eta gaizkileen arteko liskarrak modu ia satiririkoan kontatzen dituena. 2010ean estreinatu zuten eta Tom Cruise eta Cameron Diaz aktoreek jokatzen dituzte rol nagusiak; haiekin batera daude, bertzeak bertze, Peter Sarsgaard, Viola Davis, Gal Gadot, Jordi Mollà eta Paul Dano. Pantaila handian Cruisek eta Diazek partekatu zuten bigarren filma izan zen, Vanilla sky-ren ondotik (Cameron Crowe, 2001).

Filma munduko hainbat lekutan grabatu zuten, batez ere Massachusettseko (AEB) zenbait hiritan; baina baita Espainian, Austrian eta Jamaikan ere. Akziozko sekuentziek zein bi aktore nagusien intepretazioek kritika onak jaso zituzten; aldiz, gidoiak kritika negatiboak jaso zituen, Iruñeko sanferminak Sevillan kokatzeagatik adibidez.

Bollywooden, film honen berregokitzapena egin zuten, Bang Bang! izenekoa (2014).

 Sinopsia 
Roy Miller (Tom Cruise) agente sekretua da eta June Havens (Cameron Diaz) "ustekabean" ezagutu du, Wichitako aireportuan. Bateria bat babestu behar du Millerrek, ustez energia iturri agortezina duena, eta lan horretan Havens nahasi duenez, biek ala biek gaizkileengandik ihesi ibili beharko dute munduan barna, abentura erromantiko eta arriskutsu batean.
 Sanferminak Sevillan 

80. minututik aurrera, pelikulako trama Sevillan (Espainia) iragaten da, Antonio Quintana gaizkileak (Jordi Molla) hara eramanarazi baitu Havens, hura bahitu eta gero. Ikuslea Sevillan kokatzeko lehen kamera ikuspegian bertako katedrala agertzen da, Giralda, baina kanpaien hotsekin batera Uno de enero Iruñeko sanferminetako kanta ezaguna entzuten da. Hurrengo eszenan, Iruñeko erraldoien konpartsako Europako erregina dirudien, baina ez den, erraldoi bat ageri da dantzan; gibelean musika banda bat du, baina ez espero izatekoak ziren gaitariak edo txistulariak. Jendea dantzan ari da, musikaren erritmora, baina inor ez doa zuri-gorriz jantzita. Kalea ez da Iruñeko kale bat, Sevillakoa baizik.

2009ko azaroan filmaren ekoiztetxeak Iruñeko Udalari eskatu zion erraldoien konpartsako zenbait figura Sevillara eramaten uztea, grabazioan parte hartzen uzteko. Udalak berehalakoan erran zuen baietz, nahiz eta ekoiztetxeak ez zuen xehetasun handirik eman. Eta hain zuzen ere horregatik, ekoiztetxea ez zelako gai izan zehazteko zein egunetan eraman beharko zituzten erraldoiak Andaluziara, azkenean bertan behera utzi zuten lehenbiziko asmo hura.

Pelikulan, Miller agenteak, noski, lortuko du Quintanaren jauregian sartzea eta Havens erreskatatzea, eta moto baten gainean eginen dute ihes, Sevillako karriketan barna. Halako batean, zuri-gorriz jantzitako jende askoren artean sartuko dira. Entzierroko korrikalariak dira, eta haien atzetik zezenak heldu dira, hogeitik goiti zezen eta joaldun. Pertsekuzioa zezen plazaraino ailegatuko da; Sevillako plazaraino, eta ez Iruñekoraino, nahiz eta plazaren erdian dauden guztiak zuri-gorriz jantzita dauden (zuri-gorri guztiz aratzean). Miller eta Havens-ek ihes egitea lortuko dute, plazako ikusleek "ole" eta "ole" oihukatzen duten bitartean.

 Aktoreak 
 Tom Cruise: Roy Miller / Matthew Knight
 Cameron Diaz: June Havens
 Peter Sarsgaard: John Fitzgerald
 Jordi Mollà: Antonio Quintana, arma trafikatzaile espainiarra
 Viola Davis: Isabel George, CIAko zuzendaria
 Paul Dano: Simon Feck
 Falk Hentschel: Bernhard
 Marc Blucas: Rodney
 Lennie Loftin: Braces
 Maggie Grace: April Havens
 Rich Manley: Danny
 Dale Dye: Frank Jenkins
 Celia Weston: Molly Knight
 Gal Gadot: Naomi
 Jack O'Connell: Wilmer

 Kanpo estekak 
 IMDBko fitxa irakurgai 

 Erreferentziak 

Kategoria:Ameriketako Estatu Batuetako filmak
Kategoria:Espioitza filmak
Kategoria:Ekintza filmak
Kategoria:Umorezko filmak
Kategoria:CIAri buruzko filmak
Kategoria:Bostonen girotutako filmak
Kategoria:2010eko hamarkadan girotutako filmak
Kategoria:Brooklynen girotutako filmak
Kategoria:Euskarazko audioa duten nazioarteko filmak
Kategoria:Euskaratutako filmak